אודי בילו

אודי (אהוד) בילו (נולד ב-1 באוקטובר 1960) הוא מורה ליוגה, מייסד בית הספר ליוגה "הצליל הפנימי", המכשיר מורים ליוגה לאוכלוסיות רגילות ומיוחדות, בזרם הראג'ה יוגה, על פי מסורת הבהריגו יוגה.

ראשית חיים והשכלה
בילו נולד בשנת 1960 בפתח תקווה וגדל באשדוד, בנם של עמרם וידידה בילו. במסגרת שירותו בצה"ל סיים קורס חובלים, שירת כקצין בחיל הים וסיים את שירותו בדרגת רב-סרן.

מגיל צעיר התעניין ביוגה וחיפש תחומי לימוד שיסייעו לו להפוך למורה בתחום. בשנת 1988 סיים לימודי תואר B.Ed, בהתמחות בחינוך גופני ותנועה במכללת סמינר הקיבוצים. במהלך לימודיו נחשף לשיטות תנועה שונות, ביניהן תנועה בריאותית, תנועה הוליסטית, שילוב תנועהעם מאמץ גופני ושיטת פלדנקרייז.

בשנים 1997–2000 למד ייעוץ תרפי (Therapeutic Counselling) בקולג' הבינלאומי ללימודי הנפש והרוח (The International College of Spiritual and Psychic Sciences) במונטריאול, קנדה. הוא המשיך את לימודיו בשיתוף האוניברסיטה הפתוחה לרפואה משלימה (The Open International University for Complementary Medicines), מדיצינה אלטרנטיבה (Medicina Alternativa), בסרי לנקה, ובמהלכם פיתח התוכנית 'יוגה בשילוב תנועה, צליל וצבע', אשר התבססה על שבע שנות ניסיון עבודה בשטח, והותאמה לאוכלוסיות החינוך המיוחד. התוכנית יושמה בעשרות מסגרות ברחבי הארץ לאנשים בעלי מוגבלות שכלית התפתחותית, בשיתוף משרד העבודה.

250px|ממוזער|שמאל|בילו עם היוגי ד"ר שרי ברהמה גופל בהדורי, בסטודיו הצליל הפנימי, 2010. 
במקביל ללימודיו האקדמיים למד בילו במהלך השנים אצל מורים שונים, ביניהם אברהם גודל, שהיה מורו הראשון ליוגה באשדוד (1980); סוואמי סווארופאננדה, במרכז שיבננדה ליוגה ודנטה בתל אביב (1984); סלברג’אן יסודיאן  ואליזבת הייך, אצלם למד קורס קיץ ביוגה בפונטה טרסה, שווייץ (1985); לילי בנטב, אצלה למד ניאנה יוגה בתל אביב (1987); סוואמי שיאם , אצלו למד מדיטציה ופילוסופיה בקולו, הודו (1989); ד"ר נעה בלאס, אצלה למד במשך 12 שנה מדיטציה על צ’קרות בשילוב נגינה בגונגים בתל אביב (1992); שיוו שאנקאר טריפאטי (הידוע גם בכינוי שיבוג'י) אצלו למד בהריגו יוגה בישראל ובוראנאסי, הודו, (1994); היוגי שרי ד"ר ברהמה גופאל בהאדורי, אצלו למד בהריגו יוגה בווראנאסי, הודו (1999); וד"ר מרילין רוזנר, אצלה למד בקולג' הבינלאומי ללימודי הנפש והרוח בקנדה (1997).

לאורך השנים השתלם בילו בשיטות תנועה נוספות. בין 1990 ל־1995 עבר הכשרה בטאי צ'י, בין היתר במרכז האוסטרלי לטאי צ'י (1990), ובמרכז הישראלי לטאי-צ'י בהדרכתו של ניר מלחי (1991-1995). בין השנים 1992 ועד 1994, השתלם בשיטת פלדנקרייז בסמינר הקיבוצים, ובין השנים 1994-1998 הפך מורה מוסמך לשיטת פלדנקרייז (AH1) על ידי הפדרציה הבינלאומית לשיטת פלדנקרייז, בקורס אותו הובילה ד"ר חווה שלהב, תלמידתו של ד"ר משה פלדנקרייז. בין השנים 2003-2020 למד בילו קראטה קיוקושין בהדרכת שיהאן  רונן כץ, והגיע לדרגת חגורה שחורה דאן 2.

בילו מתגורר ברמת גן ובמושבה כנרת, נשוי ואב לשני ילדים.

הוראת יוגה
250px|ממוזער|שמאל|אודי בילו עם תלמידים בתרגול עמידת ראש
250px|ממוזער|שמאל|אודי בילו עם תלמידים בתרגול ברכת השמש
בשנת 1984, לאחר שחרורו מהצבא, החל בילו ללמד יוגה בקבוצות קטנות, תחילה במהלך לימודיו בסמינר הקיבוצים (1985–1988), שם גם חקר את תחום היוגה והשיטות להרפיה במסגרת עבודת הגמר שלו. בשנת 1987 החל להעביר קורסים בנושא "יוגה ושיטות הרפיה". בשנת 1988 החל ללמד בבית הספר א. ד. גורדון בתל אביב, שם נחשף לראשונה לעבודה עם תלמידים עם לקויות ראייה. במסגרת זו פיתח שיטות תנועה מותאמות לשיפור יכולות התנועה בקרב תלמידים עם צרכים מיוחדים.

בין השנים 1989–1991 שהה בילו במזרח הרחוק ובאוסטרליה, שם לימד יוגה במסגרות שונות. עם שובו לישראל, הקים את בית הספר ליוגה "הצליל הפנימי" בתל אביב, והחל ללמד יוגה בשיעורים סדירים. במקביל, לימד יוגה במכינה הקדם-צבאית ביישוב פדואל, וכן קבוצות גברים ונשים במגזר החרדי בכפר אברהם. בהקשרים אלה פיתח שיטות הוראה מותאמות לאוכלוסיות דתיות.

בין השנים 1991–1995 לימד יוגה לגיל הרך בגני ילדים בתל אביב, תוך שילוב תנוחות יוגה, תרגילי נשימה, משחקים לפיתוח קשב ושיחות בנושא אורח חיים בריא בהתאם לעקרונות היוגה. בשנת 1992 החל ללמד בבית הספר לחינוך מיוחד גבעת יהונתן בתל אביב, שם שילב תרגילי יוגה והרפיה לתלמידים עם הפרעות התנהגות. לאחר סגירת בית הספר, עבר ללמד בבית הספר רעות לנערים אוטיסטים בבת ים (1994–1999), שם התבקש לשלב יוגה ופלדנקרייז בשיעוריו – תהליך שהוביל לגיבוש השיטה "יוגה בשילוב תנועה, צליל וצבע".

פבשנת 1991 הצטרף למחלקה לתרבות הפנאי של אקים ישראל. תחילה השתלב בפרויקט רכיבת אופניים לאנשים עם מוגבלות שכלית. בשנת 1996 פיתח במסגרת המחלקה תוכנית יוגה לאוכלוסיות מיוחדות, שהופעלה לראשונה במעון סביון בבנימינה. באותה שנה החל גם ללמד במסגרת שיעוריו את נושא הצ'אקרות על פי שיטתה של ד"ר בלאס, אשר כללה מדיטציות על סמלי הצ'אקרות בשילוב נגינה בגונגים, המקורשים לחמשת האלמנטים. בשנת 1997 נפתח קורס מדריכי יוגה ייעודי באקים, אותו לימד וריכז במשך כעשור (1997–2007), בשיתוף משרד העבודה והרווחה. קורסי ההכשרה נערכו בשיתוף בית הספר "הצליל הפנימי" וכללו סטאז' במעונות אקים.

בשנת 2001 החל ללמד ולהכשיר מדריכים ומורים ליוגה במסגרת המחלקה להשתלמויות מורים בסמינר הקיבוצים (2001–2012). בין השנים 2003–2006 העביר השתלמויות יוגה לקציני חיל הים וחיל האוויר, בשיתוף עם רונן כץ.

הוראת בהריגו יוגה
ממוזער|250x250 פיקסלים|אודי בילו עם תלמידים בתרגול בהריגו יוגה בביתו של שרי ברהמה גופל בהדורי, ורנאסי, 2005.
בשנת 1994 פגש בילו את היוגי שיוו שאנקאר טריפאטי, אשר הגיע מווראנאסי כאורח של ד"ר בלאס ולימד באותה עת בישראל את מסורת הבהריגו יוגה, אחת ממסורות היוגה העתיקות. טריפאטי היה תלמידו של ד"ר שרי ברהמה גופאל בהאדורי, מווראנאסי, הודו. המפגש הפך לנקודת מפנה עבור בילו, ומאז הפכה בהריגו יוגה לתחום המרכזי אותו הוא מלמד. לאור ניסיונו, התבקש בילו כבר בשיעוריו הראשונים עם טריפאטי לסייע בהדגמת התרגילים המסורתיים. בהמשך השתתף בהעברת הסדנאות של טריפאטי, ותיעד את חומרי הלימוד של הבהריגו יוגה. משנת 1998 ואילך, החל בילו – יחד עם רונן כץ – להנחות את הסדנאות שהעביר טריפאטי בישראל. בשנת 1999 החל לארגן נסיעות תלמידים להודו, במטרה ללמוד ישירות ממנהיג המסורת, ד"ר ברהמה גופאל בהאדורי בווראנאסי. בעקבות מסעות אלו, החל משנת 2005, החלו בילו וכץ ללמד בארץ את עיקרי התרגולים שנלמדו בהודו, במסגרת סדנאות עומק. בשנת 2004, לאחר עשר שנות לימוד במסורת הבהריגו יוגה, ייסדו בילו וכץ מסלול להכשרת מורי בהריגו יוגה, שיועד לבוגרי 7 שנות לימוד. בשנת 2012 נוספה גם תוכנית להסמכת מורים בכירים למסיימי 12 שנות לימוד ומעלה.

בית הספר "הצליל הפנימי" לבריגהו יוגה
250px|ממוזער|שמאל|בילו עם תלמידים בתרגול מדיטציה ליד נהר הגנגס, ורנאסי, הודו
בשנת 1991 ייסד אודי בילו את בית הספר ליוגה 'הצליל הפנימי' בתל אביב. בשנת 1994 נחשף למסורת הראג'ה יוגה במסלול הבריגהו יוגה, שמקורה בהודו, ונחשבת לאחת המסורות העתיקות של היוגה. המסורת הועברה ממורה לתלמיד במשך דורות, נגנזה במאות השישית–שביעית לספירה, והוחזרה להוראה פומבית במאה ה-20. המסורת נלמדה על ידי בילו ממוריו ד"ר ברהמה גופאל בהאדורי מווראנאסי ותלמידו שיוו שאנקאר טריפאטי. לאחר פטירתו של בהאדורי בשנת 2017, המשיך טריפאטי להורות את הבריגהו יוגה בהודו ובביקוריו בישראל.

בית הספר "הצליל הפנימי" התפתח למרכז ללימודי ראג'ה יוגה במסורת הבריגהו יוגה, ומציע מסלולים להכשרת מדריכים ומורים. בילו מוביל את תוכניות ההוראה בשיתוף עם רונן כץ, מאמן קראטה בכיר, ויחד ייסדו בשנת 2010 את ארגון המורים לראג'ה יוגה בישראל. בהמשך, נוספו סניפים של בית הספר ברחבי הארץ: בשנת 2012 נפתח סניף ביישוב כליל בניהולה של גלה חפץ (ז"ל), ובשנים הבאות נוספו סניפים בבאר שבע (2015), בפרדס חנה-כרכור (2016) ובקיבוץ עין שמר (2020).

בשנת 2018 נפתח קורס להכשרת מורות ליוגה המשלב גישה תורנית, בתמיכתו של הרב פרופ' דניאל שפרבר, חתן פרס ישראל. בשנת 2019 הוכרה תוכנית ההכשרה של בית הספר לצורך גמול השתלמות למורים בשנת שבתון, במסגרת ארגון המורים העל-יסודיים. בהמשך נפתחו קורסים להכשרת מדריכים ליוגה בהוראה במסגרת השתלמויות לאנשי חינוך.

בית הספר "הצליל הפנימי" מוכר על ידי ארגון מורי היוגה בישראל ועל ידי הארגון האמריקאי הבינלאומי למורי יוגה, Yoga Alliance. נכון ליולי 2023, הוכשרו בבית הספר כ-1,350 מדריכות ומדריכים, מורות ומורים ליוגה.

תוכניות לימודים ושיטות הוראה
250px|ממוזער|שמאל|בילו בסדנה עם תלמידים בתרגול כפיפה לפנים
בילו פיתח תוכניות לימודים ושיטות הוראה לאוכלוסיות רגילות ואנשים עם צרכים מיוחדים, במטרה לשלב בין עבודה תנועתית, יוגה וחיזוק הגוף. במסגרת שיטות אלה, בילו מלמד גם מורים כיצד להתאים את התרגול לצרכים מגוונים, תוך שימת דגש על בטיחות, קשב ודיוק גופני. בין התוכניות והשיטות שפיתח:
 אמנות הרכיבה (1991–1997): תוכנית חינוכית להוראת רכיבה על אופניים לאנשים עם מוגבלות שכלית התפתחותית. מטרת התוכנית היא לאפשר התנסות הדרגתית בכלי רכיבה שונים – החל מלוח עם גלגלים, דרך קורקינטים, תלת אופן, ועד אופניים רגילים – תוך פיתוח שיווי משקל, שליטה מוטורית וביטחון עצמי. במסגרת התוכנית התקיימו כנסים שנתיים בפארק הירקון בהשתתפות מאות חניכים.
 יוגה בשילוב תנועה, צליל וצבע (1995–2008): תוכנית ארצית שפיתח עבור משרד הרווחה ואקים ישראל. התוכנית מיועדת לאנשים עם מוגבלות שכלית התפתחותית ואוטיזם, ומתמקדת בפיתוח ריכוז, מודעות, שליטה גופנית והרפיה, באמצעות שילוב בין תרגילי יוגה, תנועה, נשימה, נגינה וציור. התוכנית נועדה לגשר בין שיטות קונבנציונליות לבין גישות הוליסטיות, ולהנגיש את תרגול היוגה לאוכלוסיות הזקוקות ללמידה איטית ומדורגת.
 שיטת ACI (קיצור של Asana Capability Improvement): שיטה לארגון הגוף ושיפור תנועתיות וביצוע תנוחות יוגה (אסנות). ACI מתבססת על עקרונות משיטת פלדנקרייז ומשלבת שיטות נוספות (כגון PNF, Sotai, Flexible Steel ועוד), במטרה לשפר את איכות התנועה והגמישות. התרגול כולל רצפים קצרים של תנועות (קאטות) הממוקדות בפונקציות גופניות, ומסייעים לארגון מחדש של תבניות תנועה לקויות.
 שיטת SYHS (קיצור של Surya Yoga Hard Style): שיטה המשלבת תרגול ברכת השמש (באנגלית: Sun Salutation; בסנסקריט: Surya Namaskar) עם תרגילים מחזקים (Hard Style), בהשראת גישת החיזוק של בית הספר Strong First. השיטה מתמקדת בשיפור יכולת הגוף להתמודד עם כוח הכובד באמצעות תרגול תבניות תנועה כגון סקוואט, שכיבת סמיכה ופלאנק, תוך דגש על הפעלת שרירי הליבה וארגון יעיל של תנועת הגוף.

כתיבה, תרגום והוצאה לאור
 ספרים שכתב 
בילו חיבר מספר ספרים בתחום היוגה והחינוך המיוחד, ביניהם:
 אמנות הרכיבה (1997): מדריך להוראת רכיבה על אופניים לאנשים עם מוגבלויות, המבוסס על ניסיון מעשי בשטח.
 יוגה בשילוב תנועה, צליל וצבע (1998): מדריך לתרגול יוגה עם אנשים עם צרכים מיוחדים, הכולל פילוסופיה, תרגול, נשימה, ציור ונגינה.
 ראג'ה יוגה במסורת הבריגהו יוגה (2018, בשיתוף רונן כץ): סקירה פילוסופית ומעשית של שיטת הבריגהו יוגה כפי שנלמדה מהיוגים בהודו והותאמה להוראה בישראל.

 תרגום ספרים 
250px|ממוזער|שמאל|ספרי יוגה בהוצאת "הצליל הפנימי"
בילו יזם ותירגם מספר ספרי יסוד ביוגה ופילוסופיה הודית, בהם:
 קרמה יוגה / סוואמי ויווקאננדה (1992, 2002, עם לילי בנטב)
 רג'ה יוגה / סוואמי ויווקאננדה (2006, עם רחל תורן ואבי בויארסקי)
 בהקטי יוגה / סוואמי ויווקאננדה (2007)
 ודנטה הלכה למעשה / סוואמי ויווקאננדה (1997, 2002)
 ראג'ה יוגה / אליזבט הייך וסלברג'אן יסודיאן (2016)

 ייזום והוצאה לאור 
במסגרת הוצאת "הצליל הפנימי" יזם בילו את תרגום והוצאתם לאור של ספרים קלאסיים נוספים, חלקם בשיתוף הוצאות ספרים נוספות כאבן חושן, כגון:
 ניאנה יוגה / סוואמי ויווקאננדה, תרגום: רחל תורן (2008)
 יוגה – שאלות ותשובות עם סלברג'אן יסודיאן / אברהם גודל ואודי בילו (2004)
 ניאנה יוגה – מי אני? / שרי ראמנה מהארשי, תרגום: לילי בנטב. (2006)
 שרי שרי טאילנג סוואמי: ביוגרפיה ופילוסופיה / אומאצ'ראן מוקהופאדהיה, תרגום מהדורה ראשונה: רחל תורן; עריכת מהדורה שנייה: עמרם בילו וגלה חפץ (2005;2016)
 מסע היוגה / שרי שיוו שאנקאר טריפאטי, תרגום: עמרם בילו (2014)
 הגוספל של שרי ראמאקרישנה / מהנדרנאת גופטה, תרגול רחל תורן (2006–2008)
 אוטוביוגרפיה של יוגי / פרמהנסה יוגאננדה, תרגום: שחר לב (דיויה) (2006, בהוצאת אבן חושן)<ref>{{קישור כללי|כתובת=https://www.briguyoga.co.il/Article.asp?catalogid=388|כותרת=כתבה על ההשקה בעיתון שגרירות הודו בישראל  הצליל הפנימי - יוגה - ביס לבריגהו יוגה|אתר=www.briguyoga.co.il|תאריך_וידוא=2025-05-03}}</ref>
 מסעות בהודו המסתורית'' / פול ברונטון, תרגום: רחל תורן (2010, הוצאת אבן חושן)
 בריגהו יוגה / שרי שיוו שאנקאר טריפאטי, תרגום: רונן כץ (2008).

ראו גם
 ראג'ה יוגה

קישורים חיצוניים

 קישור לאתר בית הספר 'הצליל הפנימי' לבריגהו יוגה בישראל 
 קישור לערוץ הבריגהו יוגה בישראל ביוטיוב
 קישור לערץ בית הספר 'הצליל הפנימי' ביוטיוב
 עמוד הפייסבוק של אודי בילו
 אודי בילו באינסטגרם
 קישור לכתבתה של גילי ארבל, הארה בחינוך המיוחד, עיתון "חיים אחרים", גיליון מספר 57, מאי 2001
 קישור לכתבתה של גילי ארבל, יוגה ביוגרפיה ודרך חיים, עיתון "חיים אחרים", גיליון מספר 63, דצמבר 2001
 קישור לראיון עם אודי בילו בתוכנית "חוצה ישראל" מאת רינו צרור, 2009

הערות שוליים

קטגוריה:מורים ליוגה בישראל
קטגוריה:מחברי ספרי עיון ישראלים
קטגוריה:אנשי חינוך ישראלים
קטגוריה:בוגרי קורס חובלים
קטגוריה:בוגרי סמינר הקיבוצים
קטגוריה:ישראלים שנולדו ב-1960